b'\n_START_ARTICLE_\nSlash (albumi)\n_START_SECTION_\nAlbumin historia ja nauhoittaminen\n_START_PARAGRAPH_\nVuonna 2007 julkaisemassaan omael\xc3\xa4m\xc3\xa4kerrassa Slash mainitsi suunnittelevansa sooloalbumin nauhoittamista, ja luetteli my\xc3\xb6s laulajia joiden kanssa haluaisi tehd\xc3\xa4 yhteisty\xc3\xb6t\xc3\xa4. H\xc3\xa4n mainitsi, ett\xc3\xa4 albumia ty\xc3\xb6stett\xc3\xa4isiin nimell\xc3\xa4 Slash & Friends. T\xc3\xa4t\xc3\xa4 nime\xc3\xa4 k\xc3\xa4ytettiinkin pitk\xc3\xa4\xc3\xa4n albumin ty\xc3\xb6nimen\xc3\xa4, mutta my\xc3\xb6hemmin se pelkistettiin muotoon Slash. Kitaristin vaimo Perla kertoi vuotta my\xc3\xb6hemmin, ett\xc3\xa4 albumilla vierailee muusikkoja Ozzy Osbournesta Fergieen._NEWLINE_16. tammikuuta 2010 Slash vieraili National Association of Music Merchantsin radio-ohjelmassa, ja kertoi albumin alustavan julkaisup\xc3\xa4iv\xc3\xa4m\xc3\xa4\xc3\xa4r\xc3\xa4n Yhdysvalloissa olevan 6. huhtikuuta 2010, ja ett\xc3\xa4 Roadrunner Records julkaisisi albumin Euroopassa. Muutamia p\xc3\xa4ivi\xc3\xa4 my\xc3\xb6hemmin h\xc3\xa4n levytti yhdess\xc3\xa4 Linkin Parkin, Alanis Morissetten ja All-American Rejectsin kanssa kappaleen "Mother Maria" Haitin maanj\xc3\xa4ristyksen uhrien muistolle. Kappale tuli my\xc3\xb6hemmin ladattavaksi yhteis\xc3\xb6palvelu iTunesiin albumin lis\xc3\xa4kappaleena._NEWLINE_1. helmikuuta 2010 verkkosivusto Ultimate-Guitar.com julkaisi albumin kappalelistan ja kansitaiteen. Pian t\xc3\xa4m\xc3\xa4n j\xc3\xa4lkeen Slash tiedotti levy-yhti\xc3\xb6 EMIn julkaisevan albumin Yhdysvalloissa, ja ett\xc3\xa4 albumin tiimoilta olisi luvassa my\xc3\xb6s maailmankiertue._NEWLINE_Yhdistyneess\xc3\xa4 kuningaskunnassa albumin julkaisup\xc3\xa4iv\xc3\xa4m\xc3\xa4\xc3\xa4r\xc3\xa4n tiedotettiin olevan 10. toukokuuta 2010, mutta Classic Rock-lehden 1 000 kappaleen rajoitetussa Slashin urasta kertovassa painoksessa levy oli markkinoilla k\xc3\xa4yt\xc3\xa4nn\xc3\xb6ss\xc3\xa4 kolme p\xc3\xa4iv\xc3\xa4\xc3\xa4 aiemmin._NEWLINE_Singlejulkaisu "By the Sword" (jossa vieraili Wolfmother-yhtyeen Andrew Stockdale) julkaistiin ensi kertaa spinner.com -verkkosivustolla 27. helmikuuta 2010. Kappale julkaistiin digitaalisena singlen\xc3\xa4 Yhdysvalloissa 6. maaliskuuta ja Yhdistyneess\xc3\xa4 kuningaskunnassa 28. maaliskuuta 2010._NEWLINE_4. maaliskuuta 2010 tiedotettiin, ett\xc3\xa4 kappale "Back from Cali", jolla vieraili laulaja Myles Kennedy, tulisi albumille viime hetken lis\xc3\xa4yksen\xc3\xa4. N\xc3\xa4in ollen Kennedyst\xc3\xa4 tuli ainoa vieraileva muusikko, joka esiintyy albumilla enemm\xc3\xa4n kuin yhdell\xc3\xa4 raidalla. Samalla Slash julkisti, ett\xc3\xa4 h\xc3\xa4nen entinen yhtyetoverinsa Izzy Stradlin on h\xc3\xa4nen lis\xc3\xa4kseen ainoa muusikko, joka soittaa albumilla kitaraa._NEWLINE_Slash julkaisi instrumentaalikappaleen "Watch This Dave" uutiskirjeen\xc3\xa4 19. maaliskuuta 2010, ja kappaleella vierailevat Nirvana- ja Foo Fighters-yhtyeiss\xc3\xa4 vaikuttanut Dave Grohl ja niin ik\xc3\xa4\xc3\xa4n Slashin entinen yhtyetoveri Duff McKagan._NEWLINE_23. maaliskuuta 2010 kappaleet "Crucify the Dead" (vierailijana Ozzy Osbourne) ja "Ghost" (vierailijoina Izzy Stradlin ja Ian Astbury) julkaistiin ensisoittoon Amazon.com-verkkosivustolla. Saman p\xc3\xa4iv\xc3\xa4n aikana kappaleet "Starlight" (vierailijana Myles Kennedy) ja "I Hold On" (vierailijana Kid Rock) olivat ensisoitossa ESPN Radiossa. "I Hold On" esitettiin my\xc3\xb6s Havaiji 5-0 -televisiosarjan jaksossa "Malama Ka Aina"._NEWLINE_26. maaliskuuta 2010 kappaleet "Back from Cali" (vierailijana Myles Kennedy) ja "Beautiful Dangerous" (vierailijana Fergie) ensijulkaistiin Amazonissa. Samana p\xc3\xa4iv\xc3\xa4n\xc3\xa4 kappale "Nothing To Say" (vierailijana M. Shadows) julkaistiin ensisoittoon MySpacessa. Seuraavana p\xc3\xa4iv\xc3\xa4n\xc3\xa4 kappale "Promise" (vierailijana Chris Cornell) julkaistiin Amazonissa, ja kaksi p\xc3\xa4iv\xc3\xa4\xc3\xa4 p\xc3\xa4iv\xc3\xa4\xc3\xa4 my\xc3\xb6hemmin kappaleet "Gotten" (vierailijana Adam Levine) ja "Doctor Alibi" (vierailijana Lemmy Kilmister) julkaistiin niin ik\xc3\xa4\xc3\xa4n Amazonissa._NEWLINE_6. huhtikuuta 2010 julkaistiin albumin "Best Buy" -erikoispainos, joka sis\xc3\xa4lt\xc3\xa4\xc3\xa4 albumin itsens\xc3\xa4 lis\xc3\xa4ksi my\xc3\xb6s Slash-aiheisen t-paidan. Lis\xc3\xa4ksi Best Buyn julkaisema digitaalinen erikoisversio sis\xc3\xa4lt\xc3\xa4\xc3\xa4 bonuskappaleen "Baby Can\'t Drive" (vierailijoina Alice Cooper, Nicole Scherzinger, Steven Adler ja Flea) sek\xc3\xa4 Slashin, Fergien ja Cypress Hillin yhteisversion Guns N\xe2\x80\x99 Roses -klassikosta "Paradise City"._NEWLINE_Suomalaiselle Soundi-musiikkilehdelle antamassaan haastattelussa Slash kertoi, ett\xc3\xa4 olisi halunnut pitk\xc3\xa4aikaisen yst\xc3\xa4v\xc3\xa4ns\xc3\xa4, suomalaisrokkari Michael Monroen, vierailemaan albumilla, mutta ei ollut l\xc3\xb6yt\xc3\xa4nyt Monroelle sopivaa tilaisuutta esiinty\xc3\xa4 albumilla._NEWLINE_18. huhtikuuta 2010 albumi ylitti kultalevyrajan Australiassa.'